# Die Schedelsche Weltchronik (deutsch):107

| 106 <<<Vorheriges Blatt | Die Schedelsche Weltchronik Blatt CVII | Nächstes Blatt>>> 108 |
| unkorrigiert | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. | Dieser Text wurde noch nicht Korrektur gelesen. Allgemeine Hinweise dazu findest du bei den Erklärungen über Bearbeitungsstände. |

## CVI verso:

Andreas ein bruder vnd im leyden des creu$^e$tzs ein gesel symonis petri. was zu erst ein iunger Johannis des tauffers vnd ein nachfolger ihesu. auff den Johannes zaiget sprechend. Nim war ein lamb gottes. Diser wandert nach zukunft des hailigen gaists in Achaiam die gegent kriechischer land. dieweil Vespasianus noch regiret vnd Andreas den Scithiernn das ewangelium predigt vnnd in Achaia vil lewt zum glawben bekeret het. vnd sunderlich Maximillan das weib Egee des verwesers der selben gegent. do wardt er bey Patras der statt Achaie von Egea nach langer disputacion vomm glawben in den kercker gelegt. vnd darnach von .xx. hoffbu$^o$ben schwerlich geschlagen. vnd zu letst mit stricken an ein creu$^e$tz gehangen. vnd als aber das volck wider den richter Egeam murmelet do bate sie Andreas fleissigclich das sie sein marter nit hindern solten. dann sein maister Jhesus het in seinen leiden auch gedult erzaigt. Do Andreas das creu$^e$tz anschawet do gru$^e$ßet er dz sprechend. Bis gegru$^e$st du hailigs cru$^e$tz dz du in dem leichnam Christi geweyhet vnd seinen glidern als mit edelnn stayn geziert bist. vnd er lebet zwen tag amm creu$^e$tz. do erschine zu letst vmb ine ein glantz vnnd er volbracht die marter. am letsten tag das monats Nouembris. Maximilla name seinen leichnam vnd begru$^o$be den mit wolrichenden krewtern. derselb leichnam ward im .xxi. iar des kaisers Constancij mit sant Lucas gepaynen auß der obbenanten statt gein Constantinopel gebracht. Babst Pius der ander hat darnach das hawbt Andree von Peloponeso gein rom gefu$^e$rt in sant peters kirchen bestattet.
Qunitilanus der hohberu$^e$mbt redner vnd naturlich maister auß Hispania pirtig wardt diser zeit in großem werde gehalten. vnd von Galba dem kaiser gein rom gefu$^e$rt. daselst hielt er die schu$^e$l. Er was gar ein hohgelert vnd tapffer man. der von der kunst des wolredens acht bu$^e$cher. vnnd auch ein nu$^e$tzlichs bu$^e$ch der sachen genantgemacht hat. darinn diser treffenlich vnnd gedechtnus wirdig spruch begriffen ist. Got wo$^e$lt das wir die sitten vnßrer bu$^e$cher nit verlu$^e$ren. dann wir entlo$^e$sen die kintheit oder vnsprechenheit paldt mit lustperkeit. wann ein waiche auffzucht oder nachlassigkeit bricht das geadere des gemu$^e$ts vnd leibs. vnd als nw das bu$^o$ch der kunst des wolredens diss mans schier. vi$^c$. iar verlorn gewest was do wardt das darnach von Pogio florentino dem hohgelerten man vmb das tausend. iiij$^c$. xiiij. iar Christi in dem concilio zu Constentz in eim closter also gantz gefunden vnd von ime abgeschriben vnd also gerehtuertigt in Welsche land gebracht.
Thomas didimus oder Geminus genant einer auß den xij. aposteln. was der der an der vrstend cristi zweiflende vnd mer gefru$^e$met hat dann die glewplichkeit Magdalene dann er wardt ein zu$^e$g der vrstend nicht allain durch ho$^e$ren vnd sehen sucher auch durch beru$^e$rn. Diser hat das ewangelum Christi den Parthern. Medeern. Persiern. Hiraniern vnd Brachmaniern gepredigt. vnd in o$^e$bern vnnd nidern Jndien vil menschen bekert, vnnd Migdoniam Carithii eins freu$^e$nds des konigs weib getauft. vnd daslebst vil kirchen. die noch wor awgen sind gestiftet. vnd von dannen (als Crisostomus sprciht) in die gegent der konig die do komen Christum anzebeten ziehende. sie zum tauff gebracht. vnd als gesellen zu hilff dem cristlichen glawben aufgenomen. zu letzt wardt er von vnglawbige in einen prinnenden ofen darinn er doch vnuerletzt blib geworffe. vnnd darnach zu der sunnen abgot den anzebetten gefu$^e$ret. do sprach diser apostel mit gepogen knyn. Jch bette an meinen herren Jhesuz christum Jch geieu$^e$te dir. der du alda verborgen ligst das du die abgotseu$^e$ln zerbrechen. do das geschahe zu$^e$rneten die briester des tempels vnd durchstachen disen appostel mit lantzen. Sein leichnam wardt vnlang darnach in die statt Edissam gebrachr. das aber Thomas bey dem absterben Marie nit gewesen sol sein. vnd ein aufnemung irs leibs vnd der sel gezweifelt vnd ime darumb die gloriwirdig iunckfraw maria erscheinende ir gu$^e$rtel zu gezu$^e$gnus desselben gegeben hab. Des ist nit glawbwirdige schrifft vor handen.

## CVII recto:

Matheus von Christoamm zol auß offen su$^e$ndlichen wercken gefordert wardt ein hohberu$^e$mbter appostelvnd ewangelist. vnd als er nach des herren auffart das ewengelium Christi in dem iudischen land gepredigt. vnd ime fu$^e$rgesetzt het vnder eu$^e$ßere vo$^e$lcker zeziehen hat er erster dz ewangelium hebreysch i ethapiam dz morn land fu$^e$r die bekehrten iuden zum glawben geschriben vnd den bru$^e$dern. zuuorauß Barnabe seinen mitiunger sein zegebencken gelaßen. vnd in desselben ewnageliums anfang die menschwerdung. im mittel die predig vnd imm ende dz leiden Christi angezaigt. Dasselb ewangelium hat der apostel Barnabas zum ambt der predig durch mancherlay stett vmgetragen. auff die krancken gelegt vnnd sie alle damit gehaylet. nw hat Matheus schier dieselben gantzen gegent Ethiopiam predigende durchloffen. vnd vnzallich volck der Ethiopier oder morn zu cristenlichen ioch bekert vnd asie mit den prunnen des tauffs waschende. auß den schwartzen ein wolgestalts volck gemacht. vnd kirchen Christi gestiftet. Als er aber die edeln iunckfrawen Epigeniam mit. ij$^c$. iunckfrawen den herren Christo geweihet het. do sendet der konig einen zu$^e$chtiger der den appostel gotes dieweil er meß hielt vnd sein hend gein himel auffhu$^o$b beym altar mit eim schwert durchstache vnd erto$^e$dtet. amm. xxxi. tag des monats septembris. SO wardt der konig mit außmerckigen seu$^e$chen also geplagt das er auß verdieß seines lebens sicselbs erto$^e$dtet. so vermanet der appostel das volck duch gesyhte das sie den bruder Epigenie zu eim konig setzen. der regiret darnach. lxx. iar vnd richtet vil kirchen auff vnd machet Ethiopia fast cristenlich.
Telca die hoberu$^e$mbt iunckfraw sant Paulsen iungerin wardt von veriehung wegen des cristlichen glaubens mit kloben. wilden thiern vnd fewer grawlich gepeinigt vnd hat nach zukunft von Jconio gein Seleu$^e$ciam am. xxiij. tag des monats septembris in den herren geru$^e$et.
Processus vnd Martinus die ro$^e$mischen ritter warden von Petro im kercker getaufft vnd auß befelhnus Neronis mit stacheln. flammen. kloben vnd scorpionen gepeinigt vnd zu lest mit der marter bekro$^e$net Auch ahben Nereus vnd Archelaus die bruder. burgere zu Rom vnnder diser verfolgung daslebts zu Rom. Deßgleichen Torpetus Torquatus vnd Cecilius tuphrasius bey den Hyspaniern die marter erlidden.
Iudas tadeus ein bruder Simonis cananei vnd iacobi des mindern. ein sun marie cleophe vnd alphei vnd ein appostel Christi hat erstlich nach zukunft des hailigen gaists in Mesopotamia vnd in der nidern gegent Ponti das ewangelium Christi gepredigt. vnnd die wilden vngezawmten vo$^e$lcker mit heiliger lere gesenftiget vnd darnach mit Simone dem appostel in Persidem gewandert. vnd ist (als ecclesiastica historia innhelt) in die stat Edissam kommen zu dem konig Abagarum. der dann ein sendbrieff an Christum vor seinen leyden geschriben. den auch christus widerumb schriftlichen geantwurt hat. Derselb wardt mit vnhaylperlichem seu$^e$chen des leibs begriffen. den erlediget er von seiner kranckehit vnd wardt darnach mit Symone gemartert vnnd in Netruo der statt Armenie begraben. vnnd wirdt ir tag ierlich begangen am. xxviij. tag octobris.
Diascores ein kriechyscher artzt vnnd ritterlicher man. auch in kunst vnd wissen der krewter kraft diser zeit wunderperlich. hat die krefft. wurckung vnd tugent der krewter. pawmen vnnd gestayne mit grossem fleyß beschriben. also das er von imselbs sprach. Was ich gesetzt hab das hab ich nit auß wone erkant sunder auß werwlung vnd erfarung. gelernt. Von disem tut auch Plinius meldung.